पुलिस जांच में खुलासा हुआ है कि उमरा के दीपक व कंवारी के अजय में करीबन एक साल पहले बस में झगड़ा हो गया था। इस मामले में केस भी दर्ज हुआ था लेकिन बाद में पंचायती तौर पर समझौता हो गया था। इस घटना के बाद से दोनों आपस में रंजिश रखे हुए थे। वीरवार को दीपक रेलवे भर्ती का पेेपर देने के लिए भठिंडा पेपर देने गया हुआ था। अजय भी उसी दिन अपने दोस्त संदीप के साथ भठिंडा गया हुआ था। इसी दौरान अजय व दीपक का आमना सामना हो गया। वहीं पर दोनों को एक-दूसरे पर हमला करवाने का शक हो गया। इसी शक को लेकर अजय व दीपक ने अपने-अपने पक्ष के लोगों को हिसार रेलवे स्टेशन पर बुला लिया। जब दोनों पक्षों में आपस में झगड़ा होने लगा तो अजय पक्ष के तोशाम निवासी सोनू ने गोलियां चलानी शुरू कर दी। इसी बीच गोली लगने से दीपक घायल हो गया। जब यह सब दीपक के चाचा संजय ने देखा तो उसने भी अपनी लाइसेंसी पिस्तौल से गोली दाग दी जो अजय के पेट में लगी जिससे घायल होकर वह वहीं पर गिर गया। इसके बाद दोनों पक्ष के लोग घायल अजय व दीपक को लेकर वहां से फरार हो गए। पुलिस ने इस मामले में छह आरोपियों के खिलाफ अजय की हत्या व पांच के खिलाफ दीपक पर गोलियां चलाने का केस दर्ज किया है।